H μορφολογία και η λειτουργία των σκελετικών μυών αθλητών σωματοδόμησης
Authors: Κεσίδης Νικόλαος 
Published: August 2021

Η κατανομή των μυϊκών ινών, η εγκάρσια επιφάνειά τους, καθώς και η πυκνότητα των τριχοειδών αγγείων αποτελούν σημαντικές βιολογικές παραμέτρους οι οποίες σχετίζονται με την αθλητική απόδοση. Μελέτες οι οποίες διερεύνησαν την ιστοχημική κατανομή των μυϊκών ινών σε αθλητές σωματοδόμησης έδειξαν αντιφατικά αποτελέσματα. Παράλληλα επιβεβαιώθηκε ότι η ιστοχημική μέθοδος δεν είναι αρκετά ευαίσθητη ώστε να μπορεί να ανιχνεύσει την ύπαρξη δύο ή και τριών διαφορετικών ισόμορφων Βαρέων Αλυσίδων Μυοσίνης (ΜΗC) σε διαφορετικές αναλογίες μέσα σε μια μυϊκή ίνα. Σκοπός της παρούσας διατριβής ήταν να διερευνηθεί: 1) η κατανομή και η εγκάρσια επιφάνεια των μυϊκών ινών, καθώς και η πυκνότητα τριχοειδών αγγείων στον έξω πλατύ μηριαίο μυ αθλητών σωματοδόμησης και φοιτητών φυσικής αγωγής 2) η ισοκινητική δύναμη του τετρακεφάλου μυός αθλητών σωματοδόμησης και φοιτητών φυσικής αγωγής 3) να συγκριθεί η κατανομή και η εγκάρσια επιφάνεια των μυϊκών ινών, καθώς και η πυκνότητα τριχοειδών αγγείων μεταξύ του έξω πλατύ μηριαίου και δελτοειδούς μυός αθλητών σωματοδόμησης. 20 αθλητές σωματοδόμησης υψηλού επιπέδου (ηλικία 27 ±4 ετών, σωματικό βάρος 92 ±8 κιλά, ανάστημα 177 ±5, εκατοστά, προπονητική εμπειρία 8 ±4 έτη) και 20 φοιτητές (ηλικία 20 ±1 ετών, σωματικό βάρος 75 ±9 κιλά, ανάστημα 179 ±4 εκατοστά), συμμετείχαν στην παρούσα μελέτη. Μυϊκές βιοψίες ελήφθησαν από το δεξί έξω πλατύ μηριαίο μυ και από το δελτοειδή μυ. Προσδιορίστηκε ιστοχημικά η κατανομή, η εγκάρσια επιφάνεια των μυϊκών ινών καθώς και η κατανομή των ισόμορφων των MHC σε απομονωμένες ίνες. Η καταγραφή της δύναμης του τετρακεφάλου μυός μετρήθηκε σε ισοκινητικό δυναμόμετρο CYBEX II (Lumex N.Y., U.S.A). Το ποσοστό των μυϊκών ινών οι οποίες περιείχαν MHC IIA και εκείνων οι οποίες περιείχαν ταυτόχρονα MHC I και MHC IIA ήταν μεγαλύτερο στον έξω πλατύ μηριαίο μυ στους αθλητές σωματοδόμησης (p<0.05). Αντίθετα, μόνο 2 από τις μονήρεις μυϊκές ίνες περιείχε ΜΗC ΙΙΧ στους αθλητές σωματοδόμησης (p<0.05). Η εγκάρσια επιφάνεια των μυϊκών ινών τύπου Ι, ΙΙΑ, και ΙΙΑΒ ήταν μεγαλύτερη στους αθλητές σωματοδόμησης (p<0.05). Ο αριθμός των τριχοειδών αγγείων γύρω από κάθε μυϊκή ίνα ήταν μεγαλύτερος στους αθλητές σωματοδόμησης (p<0.05), ενώ η πυκνότητα των τριχοειδών αγγείων ήταν στα ίδια επίπεδα με τους φοιτητές. Ο αριθμός των τριχοειδών αγγείων ήταν μεγαλύτερος στον έξω πλατύ μηριαίο μυ σε σύγκριση με το δελτοειδή (p<0.05). Η ισοκινητική δύναμη των αθλητών σωματοδόμησης ήταν μεγαλύτερη σε όλες τις γωνιακές ταχύτητες (p<0.05). Συμπερασματικά, οι μυϊκές ίνες των αθλητών σωματοδόμησης προσαρμόστηκαν πιθανόν στις μηχανικές ή βιοχημικές απαιτήσεις της μακροχρόνιας προπόνησης μεταβάλλοντας το φαινότυπό τους. Οι προσαρμογές αυτές συνδέονται με τα χαρακτηριστικά του προπονητικού προγράμματος το επίπεδο και τις προπονητικές εμπειρίες των αθλητών σωματοδόμησης. Η μεγάλη εγκάρσια επιφάνεια και η μεγάλη μυϊκή δύναμη αντανακλούν την υψηλή μυϊκή ισχύ που μπορούν να παράγουν οι σκελετικοί μύες των αθλητών σωματοδόμησης. Τέλος, ο μεγάλος αριθμός τριχοειδών αγγείων μπορεί να είναι αποτέλεσμα των υψηλών μεταβολικών απαιτήσεων οι οποίες συνδέονται με το είδος της προπόνησης των αθλητών σωματοδόμησης.